Mandag aften vedtog Byrådet i Aalborg at bruge 1,4 mia på en letbane, der skal forbedre den kollektive trafik.

Første gang politikerne i Aalborg talte om sporvognsdrift var under første verdenskrig. Men dengang var jernpriserne høje, fordi alt jern skulle bruges til kanoner, så projektet blev ikke til noget. Siden har diskussionerne om en letbane været fremme med jævne mellemrum, og denne gang ser det ud til at blive til mere end snak. Byrådets beslutning betyder, at Aalborg har sagt ja til en letbane, der skal fragte passagerer fra Supersygehuset i Øst til Mølholm i vest. Og borgerne i Aalborg tager godt imod nyheden. - Jeg tror det bliver så godt for byen. Og det kommer til at se godt ud også, siger Viola Ørbæk, der selv bor i vestbyen og hver dag tager turen til centrum på sin cykel. Og hun bakkes op af Daniel Ejskær og Samuel Sommer: - Århus gør det, København gør det så hvorfor skulle vi ikke gøre det? Det lyder som et godt projekt, selvom det er i den dyre ende, er de to enige om. Letbanen koster over to mia. kroner og projektet skal støttes af Staten med 812 mio. for at blive en realitet. Resten financierer Aalborg selv. Og det synes mange borgere er en god idé. - Jeg bor i Vejgaard og ofte er det faktisk hurtigere at gå gennem byen end at tage bussen. Bilen er helt håbløs for så ender vi ofte med at måtte parkere næsten hvor vi bor. Så jeg synes letbanen er en rigtig god idé, slutter Turi Steffensen fra Vejgaard.